Ikki kun yoqqan yomg‘ir Paxtachi tumanida ko‘plab xonadonlarga shikast yetkazdi

Joriy yilning 18−19 may kunlari Samarqand viloyati Paxtachi tumanidagi Fay, Guliston mahallalari va Toshquvur qishloqlarida sel kelishi oqibatida ko‘plab xonadonlarga og‘ir shikast yetdi. Bu haqda Zarnews.uz xabar berdi.
Ayrim aholi tomorqasi, ko‘chalar, Fay mahallasiga qarashli Ziyovuddin va Nurafshon kabi qishloqlarda sel bosgan. Hozircha jabrlangan va talafotlar haqida aniq ma’lumotlar yo‘q.
18 may kuni Qoratepa, Toshquvur qishloqlarining aholisi kechasi soat 22:00 dan boshlab zudlik bilan yaqin tog‘ ustiga ya’ni, «Orom» va «Visol» to‘yxonalariga evakuatsiya qilingan. Fay mahallasi aholisi esa 19 may tongi soat 02:40 da zudlik bilan mahallaga yaqin qir-adirga chiqishgan.
Ayni damda tuman rahbariyati tomonidan sel oqibatlarini bartaraf etishning tezkor choralari ko‘rilmoqda.